钦定古今图书集成/明伦汇编/闺媛典/第203卷 > 周燕妻邵氏
## 钦定古今图书集成/明伦汇编/闺媛典/第203卷 > 周燕妻邵氏

按《富阳县志》：“邵氏，太学生周燕妻，教谕继稷女。燕故
序班周棨子。棨家法严整，闺门礼节肃然。邵少娴内
则，未尝少忤。燕素习豪奢，日从事于歌童婢妾，走马
从禽，邵绝不介意。姑何氏病甚，邵刲股和粥以进，疾
竟愈。及何殁，棨长妾唐氏主家事，邵承顺无违。燕生
母赵氏失宠，病困，邵又刲股和粥进之，亦获愈。生平”
自秘，不以告人。或问其故，亦不言。长男思赉，初闻其
事，不敢问；窃视母臂，创痕宛然。叩其实，曰：“此偶然事，
慎勿向人言。”年五十有四，卒。